Broj: 711-I-488-P-140/18-02-10

Zagreb, 11. travnja 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 10. stavka 3. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Andrije Mikulića, zastupnika u Hrvatskom saboru,** na 5. sjednici, održanoj 11. travnja 2018.g., donosi sljedeću

**ODLUKU**

1. **Pokreće se postupak protiv dužnosnika Andrije Mikulića, zastupnika u Hrvatskom saboru, zbog moguće povrede članka 8. i 9. ZSSI-a koja proizlazi iz propusta da po pisanom pozivu Povjerenstva u danom roku, koji je protekao 3. veljače 2018.g., podnese pravilno i potpuno ispunjeni obrazac izvješća o imovinskom stanju dužnosnika, povodom promjene.**
2. **Poziva se dužnosnik Andrija Mikulić da u roku od 15 dana od dana primitka ove Odluke dostavi Povjerenstvu očitovanje na razloge pokretanja ovog postupka kao i na ostale navode iz obrazloženja ove odluke.**

Obrazloženje

Uvidom u Registar dužnosnika, koji ustrojava i vodi Povjerenstvo, utvrđeno je da Andrija Mikulić od 28. prosinca 2015.g. obnaša dužnost zastupnika u Hrvatskom saboru.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu ZSSI-a, stoga je Andrija Mikulić, povodom obnašanja dužnosti zastupnika u Hrvatskom saboru, obvezan postupati sukladno odredbama toga Zakona.

Člankom 8. stavkom 2. ZSSI-a propisano je da. ako je tijekom obnašanja javne dužnosti došlo do bitne promjene glede imovinskog stanja dužnosnici su dužni o tome podnijeti izvješće Povjerenstvu, istekom godine u kojoj je promjena nastupila.

Člankom 9. ZSSI-a, propisano je da su dužnosnici obvezni u izvješću o imovinskom stanju dužnosnika unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti.

Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na dužnosnika te osobe o čijem je imovinskom stanju dužnosnik obvezan izvijestiti.

Člankom 20. stavkom 3. ZSSI-a, propisano je da obveze koje za dužnosnika proizlaze iz članaka 8. i 9. ZSSI-a, počinju danom stupanja na dužnost i traju dvanaest mjeseci od dana prestanka obnašanja dužnosti.

Dana 18. siječnja 2018.g. Povjerenstvo je pod brojem 711-U-262-IK-286-16/18-10-5 zaprimilo izvješće o imovinskom stanju dužnosnika Andrije Mikulića, podneseno povodom ispravka.

U postupku prethodne (administrativne) provjere izvješća o imovinskom stanju Povjerenstvo je utvrdilo da je je dužnosnik u rubriku izvješća „Svrha podnošenja“, naveo „Ispravak podataka“, umjesto ispravno „Promjena“ te da je u dijelu izvješća „Podatci o obvezama“ unio obvezu kredita prema vjerovniku MERCEDES-BENZ LEASING HRVATSKA d.o.o. u visini od 32.500,00 EUR, s godinom zaduženja 2017. te rokom vraćanja od 12 mjeseci. Međutim, dužnosnik je u rubriku „Iznos mjesečnog anuiteta“ naveo 0,00, a u rubriku „Ugovorena kamatna stopa“ naveo 0,00.

Člankom 10. stavkom 1. ZSSI-a propisano je da će Povjerenstvo, ukoliko utvrdi da dužnosnik nije ispunio obveze iz članka 8. i članka 9. stavka 1. ZSSI-a pisanim putem zatražiti od dužnosnika ispunjenje njegove obveze. Sukladno stavku 2. istog članka, rok za ispunjenje navedene obveze ne može biti duži od 15 dana od primitka pisanog zahtjeva.

Povjerenstvo je dužnosnika zaključkom broj 711-I-76-IK-286-16/18-11-9 od 17. siječnja 2018. g. pozvalo da u roku od 15 dana ispuni obvezu podnošenja pravilno i potpuno ispunjenog obrasca izvješća o imovinskom stanju dužnosnika povodom promjena, na način da u rubriku izvješća „Svrha podnošenja“, navede kao svrhu „Promjena“ te da u vezi s dijelom izvješća koji se odnosi na obvezu kredita prema vjerovniku MERCEDES-BENZ LEASING HRVATSKA d.o.o., u rubriku „Napomena“ navede na koji način je stvorena obveza leasinga.

Dužnosnik je konkretno trebao navesti da se radi o obvezi po ugovoru o leasingu, na koliko obroka se vrši otplata duga, koliki je iznos pojedinačnog obroka i koja je visina kamatne stope, ako je ista ugovorena. Navedene podatke dužnosnik je trebao navesti u rubriku „Napomena“.

Sukladno članku 10. stavku 3. ZSSI-a, ako dužnosnik ne ispuni obvezu u danom roku, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a.

Uvidom u elektronički dokaz o dostavi, Povjerenstvo je utvrdilo da je navedeni zaključak dužnosnik zaprimio 19. siječnja 2018. g.

S obzirom da dužnosnik u danom roku od 15 dana od dana primitka gore navedenog zaključka, odnosno do 3. veljače 2018. g., nije ispunio obveze iz članka 8. i 9. ZSSI-a, Povjerenstvo je, na temelju članka 10. stavka 3. ZSSI-a, donijelo odluku o pokretanju postupka zbog moguće povrede odredbi članka 8. i 9. ZSSI-a.

Sukladno članku 39. stavku 3. ZSSI-a, poziva se dužnosnik Andrija Mikulić da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz ovog obrazloženja.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Andrija Mikulić, elektronička dostava
2. Objava na internetskoj stranici Povjerenstva
3. Pismohrana